રવિવારની રંગત સોમવારની સવાર પડતાં જ ઓગળી જાય છે. સપ્તાહનો સૌથી અપ્રિય દિવસ સોમ છે. ઓફિસમાં જાતને ગોઠવવી મુશ્કેલ બને છે, પણ શ્રાવણનો સોમ હોય તો ચિત્ત ચૈતન્ય આહ્્લાદક અનુભૂતિમાં રમમાણ થાય છે. આ વર્ષે શુભ સંયોગ છે કે રવિવારે પ્રારંભાઈ રવિવારે જ શ્રાવણ સંપન્ન થાય છે. આશુતોષ અવઢરદાનીને ભજવા આ પાંચ રવિવાર અને ચાર સોમવાર નવનીત અવસર સર્જે છે. શ્રાવણ પંચેન્દ્રિયનો પંચામૃત સમો ઉત્સવ છે. શિવને પાંચ પ્રિય છે. આમ તો કોઈ પણ દિવસે શિવને ભજી શકાય છે, પણ સોમવારે ભજવાથી બમણું પુણ્ય પ્રાપ્ત થાય છે. શિવસ્મરણથી આરંભાયેલું કાર્ય કદી અટકતું નથી. શિવ શૂન્યમાંથી શિખરનું પ્રતીક છે.